DIRECȚIA GENERALĂ BIODIVERSITATE

Nr. înreg.: DGB/122014/

**Aprob**

**Secretar de Stat**

**Dan-Ștefan CHIRU**

**REFERAT DE APROBARE**

Prezentul proiect de ordin stabileşte derogarea în scop științific pentru 81 de specii de păsări de pe teritoriul ariilor naturale protejate ROSPA0069 Lunca Mureșului Inferior/ parcul Natural Lunca Mureșului, având ca obiectiv studierea deplasărilor locale și a migrației acestora, folosind metoda inelărilor.

Autoritatea publică centrală pentru protecţia mediului acordă derogări, cu avizul prealabil al Academiei Române, cu condiţia să nu existe o alternativă acceptabilă, iar măsurile derogatorii să nu fie în detrimentul menţinerii populaţiilor speciilor respective într-o stare de conservare favorabilă în arealul lor natural şi numai în anumite situaţii.

Derogările nu se acordă dacă există riscul ca acestea să aibă un impact negativ semnificativ de ordin calitativ sau cantitativ asupra populaţiei care face obiectul derogării.

Conservarea durabilă a speciilor de faună sălbatică, în conformitate cu prevederile Directivei “Habitate”, este o prioritate majoră în strategia autorităţii publice centrale pentru protecţia mediului, iar în acest sens sunt necesare o serie de măsuri concrete.

Unul dintre principalele obiective din planurile de management şi de acţiune pentru speciile de faună sălbatică este controlul populaţiilor prin stabilirea unui management flexibil în funcţie de mărimea populaţiilor, interacţiunea acestor specii cu populaţia umană şi cu alte specii domestice şi sălbatice.

La baza elaborării prezentului ordin au stat prevederile art. 38 alin. (2) din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice aprobată cu completări şi modificări prin Legea nr. 49/2011, cu modificările și completările ulterioare şi ale Ordinului ministrului mediului şi al ministrului agriculturii, pădurilor şi dezvoltării rurale nr. 203/14/2009 privind procedura de stabilire a derogărilor de la măsurile de protecţie a speciilor de floră şi faună sălbatică.

Derogarea se acordă Societății Ornitologice Române (SOR), în cadrul proiectului “Implementarea măsurilor necesare pentru revizuirea planului de management și promovarea Parcului Natural Lunca Mureșului și ariile protejate conexe”, cod SMIS 137866, ca parte din activitatea: Realizarea unui studiu de reinventariere și de evaluare a stării de

conservare a speciilor de interes comunitar și național de păsări din ROSPA0069 Parcul Natural Lunca Mureșului și ariile naturale protejate conexe, precum și contribuții la determinarea impactului activităților umane asupra speciilor de păsări.

 Speciile de păsări vor fi capturate prin metode non-invazive special create pentru capturarea în condiții de siguranță, fără a provoca răni acestora. Fiecare individ capturat va fi identificat, i se va evalua starea fiziologică și i se vor efectua măsurători biometrice.Toți indivizii capturați vor fi eliberați în același loc după montarea unui inel ornitologic pe picior, imediat după capturare.

 Având în vedere că activitatea de monitorizare trebuie realizată până la sfârșitul anului, considerăm oportună respectarea prevederilor *art. 7 alin. (13) din Legea 52/2003 privind transparența decizională în administrația publică, republicată, astfel* *“prin excepţie de la prevederile alin. (2), în cazul reglementării unei situaţii urgente sau a uneia care, din cauza circumstanţelor sale excepţionale, impune adoptarea de soluţii imediate, în vederea evitării unei grave atingeri aduse interesului public, proiectele de acte normative se supun adoptării şi anterior expirării termenului prevăzut de respectivul alineat”.*

Astfel, având în vedere cele menționate anterior, propunem spre aprobare prezentul proiect de ordin.

**Director General**

**Daniela DRĂCEA**

Sorina Cristina MARIN, Șef serviciu, Serviciul Biodiversitate- Biosecuritate

 Elaborat: Antonia OPRIȘAN

 Consilier superior, Direcția Generală Biodiversitate